CELEX: 32014R0178
Language: lt
Date: 2013-11-06 00:00:00
Title: 2013 m. lapkričio 6 d. Komisijos deleguotasis reglamentas (ES) Nr. 178/2014, kuriuo papildomas Europos Parlamento ir Tarybos reglamentas (ES) Nr. 229/2013, kuriuo nustatomos specialios žemės ūkio priemonės mažosioms Egėjo jūros saloms

4.3.2014   
            
            
               LT
            
            
               Europos Sąjungos oficialusis leidinys
            
            
               L 63/1
            
         
      KOMISIJOS DELEGUOTASIS REGLAMENTAS (ES) Nr. 178/2014
   2013 m. lapkričio 6 d.
   kuriuo papildomas Europos Parlamento ir Tarybos reglamentas (ES) Nr. 229/2013, kuriuo nustatomos specialios žemės ūkio priemonės mažosioms Egėjo jūros saloms
   EUROPOS KOMISIJA,
   atsižvelgdama į Sutartį dėl Europos Sąjungos veikimo,
   atsižvelgdama į 2013 m. kovo 13 d. Europos Parlamento ir Tarybos reglamentą (ES) Nr. 229/2013, kuriuo nustatomos specialios žemės ūkio priemonės mažosioms Egėjo jūros saloms ir panaikinamas Tarybos reglamentas (EB) Nr. 1405/2006 (1), visų pirma į jo 11 straipsnio 2 dalies antrą pastraipą, 15 straipsnio 4 dalies trečią pastraipą ir 18 straipsnio 4 dalį,
   kadangi:
   
               (1)
            
            
               Reglamentu (ES) Nr. 229/2013 buvo panaikintas ir pakeistas Tarybos reglamentas (EB) Nr. 1405/2006 (2). Reglamentu (ES) Nr. 229/2013 Komisija įgaliojama priimti deleguotuosius ir įgyvendinimo aktus. Siekiant užtikrinti sklandų schemos veikimą naujoje teisinėje sistemoje, tokiais aktais būtina priimti atitinkamas taisykles. Naujosiomis taisyklėmis pakeičiamos Komisijos reglamento (EB) Nr. 1914/2006 (3) įgyvendinimo taisyklės;
            
         
               (2)
            
            
               siekiant užtikrinti, kad ūkinės veiklos vykdytojai visiškai pasinaudotų savo teisėmis naudotis specialia tiekimo tvarka, reikėtų apibrėžti jų įtraukimo į veiklos vykdytojų registrą sąlygas. Registruoti ūkinės veiklos vykdytojai turėtų turėti teisę naudotis šia tvarka, jeigu įvykdo Sąjungos ir nacionalinėse taisyklėse nustatytus įpareigojimus. Pareiškėjai turėtų būti registruojami, jeigu įvykdo tam tikrą objektyvių reikalavimų, nustatytų schemos administravimui palengvinti, skaičių;
            
         
               (3)
            
            
               siekiant remti prekybą produktais už jų gamybos regiono ribų, reikėtų nustatyti tokiems produktams skiriamos pagalbos sumos nustatymo sąlygas ir, prireikus, produktų kiekio, kuriam ši pagalba gali būti taikoma, nustatymo sąlygas. Vadinasi, reikėtų nustatyti papildomas su parama prekybai tam tikrais vietos produktais susijusias taisykles, kuriomis apibrėžiamos didžiausios skirtinos pagalbos sumos ir didžiausio produktų kiekio, kuriam ši pagalba gali būti taikoma, nustatymo sąlygos;
            
         
               (4)
            
            
               siekiant užtikrinti tinkamą ir proporcingą lėšų paskirstymą studijų, demonstravimo projektų, mokymo ir techninės pagalbos priemonėms, reikėtų nustatyti didžiausios metinės sumos, kuri gali būti skirta šioms priemonėms, apibrėžimo sąlygas;
            
         
               (5)
            
            
               siekiant aiškumo ir teisinio tikrumo, reikėtų panaikinti Reglamentą (EB) Nr. 1914/2006,
            
         PRIĖMĖ ŠĮ REGLAMENTĄ:
   1 straipsnis
   Ūkinės veiklos vykdytojų registras
   1.   Pagalbos sertifikatai išduodami tik tiems ūkinės veiklos vykdytojams, kurie įtraukti į veiklos vykdytojų, vykdančių ekonominę veiklą naudojantis specialia tiekimo tvarka, registrą, kurį tvarko kompetentingos institucijos (toliau – registras).
   2.   Kiekvienas Sąjungoje įsisteigęs ūkinės veiklos vykdytojas gali kreiptis dėl jo įtraukimo į registrą.
   Kad būtų įtraukti į registrą, ūkinės veiklos vykdytojai įvykdo šias sąlygas:
   
               (a)
            
            
               turi veiklai vykdyti reikalingas priemones, struktūras bei leidimus ir deramai vykdo institucijų nustatytus su įmonės apskaita ir mokesčiais susijusius įpareigojimus;
            
         
               (b)
            
            
               gali įrodyti, kad savo veiklą vykdo mažosiose Egėjo jūros salose;
            
         
               (c)
            
            
               yra atsakingi už visų reikalavimų, kurių įsipareigojo laikytis taikant tiekimo tvarką iki pardavimo galutiniam vartotojui, vykdymą.
            
         2 straipsnis
   Pagalbos prekybai už gamybos regiono ribų suma
   1.   Pagal Reglamento (ES) Nr. 229/2013 IV skyrių prekybai žaliaviniais ir perdirbtais produktais už jų gamybos regiono ribų ir jų vežimui skiriamos pagalbos suma negali viršyti 10 % į paskirties zoną pristatytos parduodamos produkcijos vertės, kuri apskaičiuojama pagal šio straipsnio 2 dalį.
   Tačiau pirmoje pastraipoje nurodyta riba negali viršyti 13 % parduodamos produkcijos vertės, kai sutartį sudarantis gamintojas yra gamintojų asociacija, sąjunga ar organizacija.
   2.   Apskaičiuojant pagalbos sumą, į paskirties zoną pristatytos parduodamos produkcijos vertė įvertinama remiantis metine sutartimi (jeigu ji sudaroma), transporto dokumentais ir visais kitais patvirtinamaisiais dokumentais, pateiktais pagrindžiant pagalbos paraišką.
   Parduodamos produkcijos vertė, į kurią būtina atsižvelgti, yra į pirmąjį iškrovimo uostą ar oro uostą pristatytos produkcijos vertė.
   Kompetentingos institucijos gali pareikalauti bet kokios informacijos arba papildomų patvirtinamųjų dokumentų, būtinų pagalbos sumai apskaičiuoti.
   3.   Pagalbos skyrimo sąlygos, žemės ūkio gamybos linijos ir atitinkamos sumos nurodomos Reglamento (ES) Nr. 229/2013 II skyriuje minėtoje paramos programoje.
   3 straipsnis
   Studijų, demonstravimo projektų, mokymo ir techninės pagalbos priemonių finansavimas
   Reglamento (ES) Nr. 229/2013 II skyriuje minėtoje paramos programoje numatytoms studijų, demonstravimo projektų, mokymo ir techninės pagalbos priemonėms finansuoti reikalinga suma įgyvendinant tą programą negali viršyti 1 % visos finansavimo sumos, nustatytos to reglamento 18 straipsnio 2 dalyje.
   4 straipsnis
   Panaikinimas
   Reglamentas (EB) Nr. 1914/2006 panaikinamas.
   5 straipsnis
   Įsigaliojimas
   Šis reglamentas įsigalioja trečią dieną po jo paskelbimo Europos Sąjungos oficialiajame leidinyje.
   
      Šis reglamentas privalomas visas ir tiesiogiai taikomas visose valstybėse narėse.
      Priimta Briuselyje 2013 m. lapkričio 6 d.
      
         
            Komisijos vardu
         
         
            Pirmininkas
         
         José Manuel BARROSO
         
      
   
   
      (1)  OL L 78, 2013 3 20, p. 41.
   
      (2)  2006 m. rugsėjo 18 d. Tarybos reglamentas (EB) Nr. 1405/2006, nustatantis konkrečias žemės ūkio priemones mažosioms Egėjo jūros saloms (OL L 265, 2006 9 26, p. 1).
   
      (3)  2006 m. gruodžio 20 d. Komisijos reglamentas (EB) Nr. 1914/2006, nustatantis išsamias Tarybos reglamento (EB) Nr. 1405/2006, nustatančio konkrečias žemės ūkio priemones mažosioms Egėjo jūros saloms, taikymo taisykles (OL L 365, 2006 12 21, p. 64).